title: Decizia EUPOL AFGANISTAN/1/2008 a Comitetului politic și de securitate din 3 octombrie 2008 privind numirea șefului Misiunii de Poliție a Uniunii Europene în Afganistan (EUPOL AFGANISTAN)

text:
               29.10.2008

               RO

               Jurnalul Oficial al Uniunii Europene

               L 285/20

      DECIZIA EUPOL AFGANISTAN/1/2008 A COMITETULUI POLITIC ȘI DE SECURITATE

   din 3 octombrie 2008
   privind numirea șefului Misiunii de Poliție a Uniunii Europene în Afganistan (EUPOL AFGANISTAN)
   (2008/821/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 25 paragraful al treilea,
   având în vedere Acțiunea comună 2007/369/PESC a Consiliului din 30 mai 2007 privind instituirea Misiunii de Poliție a Uniunii Europene în Afganistan (EUPOL AFGANISTAN) (1), în special articolul 10 alineatul (1),
   întrucât:

               (1)

               Articolul 10 alineatul (1) din Acțiunea comună 2007/369/PESC prevede autorizarea de către Consiliu a Comitetului Politic și de Securitate în vederea adoptării deciziilor relevante, în conformitate cu articolul 25 din tratat, în scopul exercitării controlului politic și a conducerii strategice a Misiunii EUPOL AFGANISTAN, inclusiv decizia de numire a unui șef al misiunii.

               (2)

               Printr-o scrisoare datată 14 august 2008, actualul șef al misiunii a informat Comisia cu privire la decizia sa de a pune capăt contractului său la data de 30 septembrie 2008.

               (3)

               Secretarul General/Înaltul Reprezentant a propus numirea domnului Kai VITTRUP ca șef al misiunii EUPOL AFGANISTAN,

         DECIDE:
   Articolul 1
   Domnul Kai VITTRUP este numit șef al Misiunii de Poliție a Uniunii Europene în Afganistan (EUPOL AFGANISTAN) începând cu data de 16 octombrie 2008.
   Articolul 2
   Prezenta decizie produce efecte de la data adoptării.

      Adoptată la Bruxelles, 3 octombrie 2008.

            Pentru Comitetul Politic și de Securitate

            Președintele

         C. ROGER

      (1)  JO L 139, 31.5.2007, p. 33.


title: Decizia (UE) 2017/1602 a Parlamentului European din 27 aprilie 2017 privind descărcarea de gestiune pentru execuția bugetului general al Uniunii Europene aferent exercițiului financiar 2015, secțiunea I – Parlamentul European

text:
               29.9.2017

               RO

               Jurnalul Oficial al Uniunii Europene

               L 252/1

         DECIZIA (UE) 2017/1602 A PARLAMENTULUI EUROPEAN
   din 27 aprilie 2017
   privind descărcarea de gestiune pentru execuția bugetului general al Uniunii Europene aferent exercițiului financiar 2015, secțiunea I – Parlamentul European
   PARLAMENTUL EUROPEAN,

               —

               având în vedere bugetul general al Uniunii Europene aferent exercițiului financiar 2015 (1),

               —

               având în vedere conturile anuale consolidate ale Uniunii Europene pentru exercițiul financiar 2015 [COM(2016) 475 – C8-0270/2016)] (2),

               —

               având în vedere Raportul privind gestiunea bugetară și financiară pentru exercițiul financiar 2015, secțiunea I – Parlamentul European (3),

               —

               având în vedere Raportul anual al auditorului intern pentru exercițiul financiar 2015,

               —

               având în vedere Raportul anual al Curții de Conturi referitor la execuția bugetului privind exercițiul financiar 2015, însoțit de răspunsurile instituțiilor (4),

               —

               având în vedere declarația de asigurare (5) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2015 în temeiul articolului 287 din Tratatul privind funcționarea Uniunii Europene,

               —

               având în vedere articolul 314 alineatul (10) și articolul 318 din Tratatul privind funcționarea Uniunii Europene,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (6), în special articolele 164, 165 și 166,

               —

               având în vedere Decizia Biroului din 16 iunie 2014 privind normele interne privind execuția bugetului Parlamentului European (7), în special articolul 22,

               —

               având în vedere articolul 94, articolul 98 alineatul (3) și anexa IV la Regulamentul său de procedură,

               —

               având în vedere raportul Comisiei pentru control bugetar (A8-0153/2017),

               A.

               întrucât președintele a adoptat conturile Parlamentului pentru exercițiul financiar 2015 la 4 iulie 2016;

               B.

               întrucât secretarul general, în calitate de ordonator de credite delegat principal, a confirmat, la 24 iunie 2016, că deține asigurări rezonabile că resursele alocate la bugetul Parlamentului au fost utilizate în scopurile pentru care au fost destinate și în conformitate cu principiul bunei gestiuni financiare și că procedurile de control instituite oferă garanțiile necesare cu privire la legalitatea și regularitatea operațiunilor subiacente;

               C.

               întrucât auditul Curții de Conturi, în evaluarea sa specifică privind cheltuielile administrative și de altă natură în 2015, nu a identificat deficiențe grave în rapoartele anuale de activitate examinate și în sistemele de control interne ale instituțiilor și organelor prevăzute în Regulamentul (UE, Euratom) nr. 966/2012;

               D.

               întrucât articolul 166 alineatul (1) din Regulamentul (UE, Euratom) nr. 966/2012 prevede că fiecare instituție a Uniunii are obligația de a lua toate măsurile necesare pentru a da curs observațiilor care însoțesc decizia de descărcare de gestiune adoptată de Parlamentul European,

               1.

               acordă președintelui descărcarea de gestiune pentru execuția bugetului Parlamentului European aferent exercițiului financiar 2015;

               2.

               își prezintă observațiile în cadrul rezoluției de mai jos;

               3.

               încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Antonio TAJANI

            Secretarul general

         Klaus WELLE

      (1)  JO L 69, 13.3.2015.

      (2)  JO C 380, 14.10.2016, p. 1.

      (3)  JO C 354, 27.9.2016, p. 1.

      (4)  JO C 375, 13.10.2016, p. 1.

      (5)  JO C 375, 13.10.2016, p. 10.

      (6)  JO L 298, 26.10.2012, p. 1.

      (7)  PE 422.541/Bur.


title: Decizia Biroului Parlamentului European din 1 iulie 2013 de modificare a normelor de aplicare a Statutului deputaților în Parlamentul European

text:
               5.7.2013

               RO

               Jurnalul Oficial al Uniunii Europene

               C 194/6

         DECIZIA BIROULUI PARLAMENTULUI EUROPEAN
   din 1 iulie 2013
   de modificare a normelor de aplicare a Statutului deputaților în Parlamentul European
   2013/C 194/02
   BIROUL PARLAMENTULUI EUROPEAN,
   având în vedere Tratatul privind funcționarea Uniunii Europene, în special articolul 223 alineatul (2),
   având în vedere Tratatul privind aderarea Republicii Croația la Uniunea Europeană,
   având în vedere Statutul deputaților în Parlamentul European (1),
   având în vedere articolele 8 și 23 din Regulamentul de procedură al Parlamentului European,
   întrucât:

               (1)

               În conformitate cu Tratatul privind aderarea Republicii Croația la Uniunea Europeană, aceasta din urmă va deveni stat membru al Uniunii Europene începând cu 1 iulie 2013. De la data respectivă, deputații croați vor deveni membri ai Parlamentului European. Este, prin urmare, necesar să se modifice articolul 23 alineatul (1) litera (b) din Normele de aplicare a Statutului deputaților în Parlamentul European (2) (denumite în continuare „Normele de aplicare”) referitor la cheltuielile de deplasare suportate în statul membru în care au fost aleși deputații, pentru a ține cont de noii deputați croați care vor face parte din Parlamentul European.

               (2)

               Deplasarea cu mașina în statul membru în care deputații au fost aleși este limitată anual la un anumit număr de kilometri, stabilit în funcție de dimensiunea statului membru în cauză. Având în vedere că suprafața Croației este de 56 542 km2, deputații croați în Parlamentul European ar trebui să aibă fiecare dreptul la 8 000 km anual,

         ADOPTĂ PREZENTA DECIZIE:
   Articolul 1
   La articolul 23 alineatul (1) litera (b) din Normele de aplicare, a treia liniuță se înlocuiește cu următorul text:

               „—

               8 000 km pentru deputații aleși în Belgia, Danemarca, Estonia, Cipru, Croația, Letonia, Lituania, Luxemburg, Malta, Țările de Jos sau Slovenia.”

         Articolul 2
   (1)   Prezenta decizie intră în vigoare în ziua următoare datei publicării în Jurnalul Oficial al Uniunii Europene.
   (2)   Prezenta decizie se aplică de la 1 iulie 2013.

      (1)  Decizia 2005/684/CE, Euratom a Parlamentului European din 28 septembrie 2005 de adoptare a Statutului deputaților în Parlamentul European (JO L 262, 7.10.2005, p. 1).

      (2)  Decizia Biroului Parlamentului European din 19 mai și 9 iulie 2008 privind normele de aplicare a Statutului deputaților în Parlamentul European (JO C 159, 13.7.2009, p. 1).


title: Decizia Consiliului din 25 mai 2009 de numire a membrilor maltezi și a unui supleant maltez în cadrul Comitetului consultativ pentru libera circulație a lucrătorilor

text:
               3.6.2009

               RO

               Jurnalul Oficial al Uniunii Europene

               C 123/11

      DECIZIA CONSILIULUI

   din 25 mai 2009
   de numire a membrilor maltezi și a unui supleant maltez în cadrul Comitetului consultativ pentru libera circulație a lucrătorilor
   2009/C 123/05
   CONSILIUL UNIUNII EUROPENE,
   având în vedere Regulamentul (CEE) nr. 1612/68 al Consiliului din 15 octombrie 1968 privind libera circulație a lucrătorilor în cadrul Comunității (1), în special articolele 26 și 27,
   având în vedere listele candidaților prezentate Consiliului de către guvernele statelor membre,
   întrucât:

               (1)

               Prin decizia sa din 25 septembrie 2008 (2) Consiliul a numit membrii și supleanții în cadrul Comitetului consultativ pentru libera circulație a lucrătorilor pentru perioada 25 septembrie 2008 - 24 septembrie 2010, cu excepția câtorva membri, printre care și membrii și supleanții maltezi din categoria reprezentanților guvernelor;

               (2)

               Guvernul maltez a prezentat candidaturile pentru ocuparea posturilor vacante,

         DECIDE:
   Articol unic
   Se numesc membri, respectiv supleant în cadrul Comitetului consultativ pentru libera circulație a lucrătorilor pentru perioada care se încheie la 24 septembrie 2010:

      REPREZENTANȚII GUVERNULUI

               Țara

               Titulari

               Supleanți

               Malta

               Dl Joseph MIZZI
               Dna Josephine FARRUGIA

               Dl Anthony BUTTIGIEG

      Adoptată la Bruxelles, 25 mai 2009.

            Pentru Consiliu

            Președintele

         J. ŠEBESTA

      (1)  JO L 257, 18.10.1968, p. 2.

      (2)  JO C 253, 4.10.2008, p. 7.


title: Decizia 2010/16/PESC/JAI a Consiliului din 30 noiembrie 2009 privind semnarea, în numele Uniunii Europene, a Acordului dintre Uniunea Europeană și Statele Unite ale Americii privind prelucrarea și transferul datelor de mesagerie financiară din Uniunea Europeană către Statele Unite în cadrul Programului de urmărire a finanțărilor în scopuri teroriste

text:
               13.1.2010

               RO

               Jurnalul Oficial al Uniunii Europene

               L 8/9

         DECIZIA 2010/16/PESC/JAI A CONSILIULUI
   din 30 noiembrie 2009
   privind semnarea, în numele Uniunii Europene, a Acordului dintre Uniunea Europeană și Statele Unite ale Americii privind prelucrarea și transferul datelor de mesagerie financiară din Uniunea Europeană către Statele Unite în cadrul Programului de urmărire a finanțărilor în scopuri teroriste
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 24 și articolul 38,
   întrucât:

               (1)

               La 27 iulie 2009, Consiliul a decis să autorizeze Președinția, sprijinită de Comisie, să deschidă negocieri privind un acord între Uniunea Europeană și Statele Unite ale Americii privind prelucrarea și transferul datelor de mesagerie financiară din Uniunea Europeană către Statele Unite în cadrul Programului de urmărire a finanțărilor în scopuri teroriste. Negocierile s-au încheiat cu succes și un proiect de acord (denumit în continuare „acordul”) a fost redactat.

               (2)

               Acest acord este important în vederea asigurării că furnizorii desemnați de servicii internaționale de mesagerie financiară în materie de plăți pun la dispoziția Departamentului de Trezorerie al Statelor Unite ale Americii date de mesagerie financiară în materie de plăți stocate pe teritoriul Uniunii Europene care sunt necesare pentru prevenirea și combaterea terorismului și ale finanțării acestuia, cu respectarea strictă a garanțiilor de confidențialitate și de protecție a datelor cu caracter personal.

               (3)

               Acordul ar trebui semnat, sub rezerva încheierii sale la o dată ulterioară.

               (4)

               Acordul prevede că se aplică cu titlu provizoriu de la 1 februarie 2010. Prin urmare, statele membre ar trebui să pună în aplicare dispozițiile acordului începând de la data respectivă, în conformitate cu legislațiile naționale în vigoare. În momentul semnării acordului va fi dată o declarație în acest sens,

         DECIDE:
   Articolul 1
   Prin prezenta decizie se aprobă, în numele Uniunii Europene, semnarea Acordului dintre Uniunea Europeană și Statele Unite ale Americii privind prelucrarea și transferul datelor de mesagerie financiară din Uniunea Europeană către Statele Unite în cadrul Programului de urmărire a finanțărilor în scopuri teroriste, sub rezerva încheierii respectivului acord.
   Textul acordului se anexează la prezenta decizie.
   Articolul 2
   Președintele Consiliului este autorizat prin prezenta să desemneze persoana (persoanele) împuternicită (împuternicite) să semneze acordul în numele Uniunii Europene, sub rezerva încheierii acestuia.
   Articolul 3
   În conformitate cu articolul 15 din acord, dispozițiile acordului se aplică cu titlu provizoriu, în conformitate cu legislațiile naționale în vigoare, începând cu 1 februarie 2010, până la intrarea sa în vigoare. Declarația anexată privind aplicarea provizorie va fi prezentată în momentul semnării acordului.

      Adoptată la Bruxelles, 30 noiembrie 2009.

            Pentru Consiliu

            Președintele

         B. ASK

   ANEXĂ

      Declarație care va fi prezentată în numele Uniunii Europene la data semnării Acordului dintre Uniunea Europeană și Statele Unite ale Americii privind prelucrarea și transferul datelor de mesagerie financiară din Uniunea Europeană către Statele Unite în cadrul Programului de urmărire a finanțărilor în scopuri teroriste

         „Prezentul acord, care nu derogă de la dispozițiile legislației Uniunii Europene sau a statelor sale membre și nici nu aduce modificări acestor legislații, va fi pus în aplicare cu titlu provizoriu, până la intrarea sa în vigoare, cu bună credință de către statele membre în cadrul legislațiilor lor naționale în vigoare.”

    ---documentbreak---

               13.1.2010

               RO

               Jurnalul Oficial al Uniunii Europene

               L 8/9

         TRADUCERE
   ACORD
   între Uniunea Europeană și Statele Unite ale Americii privind prelucrarea și transferul datelor de mesagerie financiară din Uniunea Europeană către Statele Unite în cadrul Programului de urmărire a finanțărilor în scopuri teroriste
   UNIUNEA EUROPEANĂ,
   pe de o parte, și
   STATELE UNITE ALE AMERICII,
   pe de altă parte,
   denumite în continuare „părțile”,
   DORNICE să prevină și să combată terorismul și finanțarea acestuia, în special prin punerea la dispoziție de informații în mod reciproc, ca mijloc de protejare a societăților lor democratice și a valorilor, drepturilor și libertăților comune;
   CĂUTÂND să îmbunătățească și să încurajeze cooperarea dintre părți în spiritul parteneriatului transatlantic;
   REAMINTIND convențiile Organizației Națiunilor Unite privind combaterea terorismului și a finanțării acestuia și rezoluțiile relevante ale Consiliului de Securitate al Organizației Națiunilor Unite în materie de combatere a terorismului, în special Rezoluția Consiliului de Securitate al Organizației Națiunilor Unite 1373 (2001);
   RECUNOSCÂND că Programul de urmărire a finanțărilor în scopuri teroriste („TFTP”) al Departamentului de Trezorerie al Statelor Unite ale Americii (Departamentului de Trezorerie al SUA) a avut un rol esențial în identificarea și capturarea teroriștilor și ale finanțatorilor lor și a generat multe piste care au fost diseminate, în scopul combaterii terorismului, către autoritățile competente din întreaga lume și care au o valoare deosebită pentru statele membre ale Uniunii Europene („statele membre”);
   LUÂND ACT de importanța TFTP în prevenirea și combaterea terorismului, precum și ale finanțării acestuia, în Uniunea Europeană și în lume, și de rolul important al Uniunii Europene în asigurarea punerii la dispoziție de către furnizorii desemnați de servicii internaționale de mesagerie financiară în materie de plăți a datelor de mesagerie financiară în materie de plăți stocate pe teritoriul Uniunii Europene care sunt necesare pentru prevenirea și combaterea terorismului și ale finanțării acestuia, cu respectarea strictă a garanțiilor de confidențialitate și de protecție a datelor cu caracter personal;
   ȚINÂND SEAMA de articolul 6 alineatul (2) din Tratatul privind Uniunea Europeană privind respectarea drepturilor fundamentale, de principiile proporționalității și necesității cu privire la dreptul la respectarea confidențialității și la protecția datelor cu caracter personal în temeiul articolului 8 alineatul (2) din Convenția europeană pentru apărarea drepturilor omului și a libertăților fundamentale, de Convenția Consiliului Europei nr. 108 pentru protejarea persoanelor față de prelucrarea automatizată a datelor cu caracter personal și de articolul 7 și articolul 8 din Carta drepturilor fundamentale a Uniunii Europene;
   SUBLINIIND valorile comune care guvernează confidențialitatea și protecția datelor cu caracter personal în Uniunea Europeană și în Statele Unite ale Americii („Statele Unite”), inclusiv importanța pe care ambele părți o acordă respectării garanțiilor legale și dreptului de a recurge la o cale efectivă de atac în cazul unei acțiuni necuvenite din partea guvernului;
   LUÂND ACT de controalele riguroase ale Departamentului de Trezorerie al SUA și de garanțiile oferite de acesta în ceea ce privește gestionarea, utilizarea și diseminarea datelor de mesagerie financiară în materie de plăți în conformitate cu TFTP, astfel cum se prevede în Declarațiile Departamentului de Trezorerie al SUA publicate în Jurnalul Oficial al Uniunii Europene din 20 iulie 2007 și în Registrul federal al Statelor Unite la 23 octombrie 2007, care reflectă cooperarea actuală dintre Statele Unite și Uniunea Europeană în lupta împotriva terorismului la nivel global;
   REAMINTIND faptul că, pentru a garanta exercitarea efectivă a drepturilor sale, orice persoană indiferent de cetățenia acesteia, poate depune o plângere pe lângă o autoritate de protecție a datelor, o altă autoritate similară sau pe lângă un tribunal independent și imparțial pentru a formula o cale efectivă de atac;
   ȚINÂND SEAMA de faptul că sunt prevăzute căi judiciare și administrative de atac corespunzătoare în legislația SUA privind utilizarea necorespunzătoare a datelor cu caracter personal, inclusiv, printre altele, în Legea privind procedurile administrative din 1946 (5 U.S.C., 701 et seq.), Legea privind inspectorul general din 1978 (5 U.S.C. Apendice), recomandările de punere în aplicare a Legii Comisiei 9/11 din 2007 (42 U.S.C. 2000ee et seq.), Legea privind fraudele și abuzurile informatice (18 U.S.C. 1030) și Legea privind libertatea informației (5 U.S.C. 552), astfel cum au fost modificate;
   REAMINTIND obligația legală din cadrul Uniunii Europene, conform căreia clienții instituțiilor financiare și ai furnizorilor de servicii de mesagerie financiară în materie de plăți trebuie să fie informați referitor la faptul că datele incluse în registrele de tranzacții financiare ar putea fi transferate către autoritățile publice ale statelor membre sau ale unor state terțe în scopuri de aplicare a legii;
   DECLARÂND că prezentul acord nu constituie un precedent pentru niciun fel de înțelegeri viitoare între Statele Unite și Uniunea Europeană sau între oricare dintre părți și un stat în ceea ce privește prelucrarea sau transferul datelor de mesagerie financiară în materie de plăți sau ale oricăror alte tipuri de date sau în ceea ce privește protecția datelor;
   RECUNOSCÂND că prezentul acord nu face nicio derogare de la competențele existente ale autorităților de protecție a datelor din statele membre în materie de protecție a persoanelor în ceea ce privește prelucrarea datelor cu caracter personal ale acestora; și
   DECLARÂND, de asemenea, că prezentul acord nu aduce atingere altor acorduri sau înțelegeri privind aplicarea legii sau schimbul de informații între părți sau între Statele Unite și statele membre,
   CONVIN DUPĂ CUM URMEAZĂ:
   Articolul 1
   Obiectivul acordului
   (1)   Obiectivul prezentului acord este de a garanta, cu respectarea deplină a condițiilor privind confidențialitatea și protecția datelor cu caracter personal și a celorlalte condiții prevăzute în prezentul acord, că:

               (a)

               datele de mesagerie financiară în materie de plăți și datele conexe stocate pe teritoriul Uniunii Europene de furnizorii de servicii internaționale de mesagerie financiară în materie de plăți, desemnați în comun în temeiul prezentului acord, sunt puse la dispoziție, la cererea Departamentului de Trezorerie al SUA, în scopuri de prevenire, investigare, identificare sau urmărire penală a actelor de terorism sau a finanțării acestora; și

               (b)

               informațiile relevante obținute prin intermediul TFTP sunt puse la dispoziția autorităților din domeniul aplicării legii, al siguranței publice sau al combaterii terorismului din statele membre sau la dispoziția Europol sau Eurojust în scopuri de prevenire, investigare, identificare sau urmărire penală a actelor de terorism sau a finanțării acestora.

         (2)   Statele Unite, Uniunea Europeană și statele membre ale acesteia iau toate măsurile necesare și corespunzătoare care țin de sfera lor de competențe pentru a respecta dispozițiile și a îndeplini obiectivul prezentului acord.
   Articolul 2
   Domeniu de aplicare
   Acte care țin de terorism și finanțarea acestuia
   Prezentul regulament se aplică obținerii și utilizării datelor de mesagerie financiară în materie de plăți și ale datelor conexe în vederea prevenirii, investigării, identificării sau urmăririi penale a:

               (a)

               actelor unei persoane sau ale unei entități care fac uz de violență sau prezintă pericole de altă natură pentru viața umană sau creează riscuri de prejudiciere a unor proprietăți sau infrastructuri și care, ținând seama de natura și de circumstanțele acestora, dau motive întemeiate de a considera că sunt comise în scopuri de:

                           (i)

                           intimidare sau de constrângere a unei populații;

                           (ii)

                           intimidare, de obligare sau de constrângere a unui guvern sau a unei organizații internaționale să acționeze sau să se abțină de la acțiune; sau de

                           (iii)

                           destabilizare gravă sau distrugere a structurilor fundamentale politice, constituționale, economice sau sociale ale unei țări sau ale unei organizații internaționale;

               (b)

               unei persoane sau a unei entități care acordă asistență, sponsorizează sau acordă sprijin financiar, material sau tehnologic sau furnizează servicii financiare sau de altă natură, direct sau indirect, pentru actele descrise la litera (a) sau în sprijinul acestora; sau

               (c)

               unei persoane sau a unei entități care acordă sprijin actelor descrise la litera (a) sau la litera (b), instigă la acestea sau execută tentative de comitere a acestor acte.

         Articolul 3
   Asigurarea furnizării datelor de către furnizorii desemnați
   Uniunea Europeană se asigură, în conformitate cu prezentul acord, că entitățile desemnate în comun de părți în temeiul prezentului acord drept furnizori de servicii internaționale de mesagerie financiară în materie de plăți („furnizori desemnați”) pun la dispoziția Departamentului de Trezorerie al SUA datele de mesagerie financiară în materie de plăți solicitate și datele conexe în scopuri de prevenire, investigare, identificare sau urmărire penală a actelor de terorism sau a finanțării acestora („date furnizate”).
   Articolul 4
   Cererile SUA de obținere a unor date de la furnizorii desemnați
   (1)   În conformitate cu articolul 8 din Acordul privind asistența judiciară reciprocă între Uniunea Europeană și Statele Unite ale Americii, semnat la Washington la 25 iunie 2003, și cu instrumentul bilateral de asistență judiciară reciprocă aferent dintre SUA și statul membru în care furnizorul desemnat își are sediul sau își stochează datele solicitate, Departamentul de Trezorerie al SUA transmite o cerere în temeiul unei anchete în curs privind un comportament specific comis, prevăzut la articolul 2, sau, după caz, în baza unor informații sau dovezi preexistente, dacă există motive să se creadă că acest comportament ar putea fi comis. În acest scop, Departamentul de Trezorerie al SUA se consideră a fi o autoritate administrativă care beneficiază de asistență.
   (2)   Cererea identifică în cel mai clar mod posibil datele stocate de furnizorul desemnat pe teritoriul Uniunii Europene care sunt necesare în acest sens. Datele pot include informații de identificare ale inițiatorului și/sau ale destinatarului tranzacției, inclusiv numele, numărul contului, adresa, numărul național de identificare și alte date cu caracter personal privind mesajele financiare.
   Cererea conține justificarea necesității datelor respective și este formulată cât mai precis pentru a reduce la minimum cantitatea de date solicitate, ținând seama în mod corespunzător de analizele geografice, de risc și de vulnerabilitate.
   (3)   Cererea este transmisă de Departamentul de Justiție al SUA autorității centrale a statului membru în care furnizorul desemnat își are sediul sau în care își stochează datele solicitate.
   (4)   Simultan, Statele Unite transmit autorității centrale a celuilalt stat membru o copie a solicitării. Statele Unite transmit, de asemenea simultan, o copie a cererii membrilor naționali ai Eurojust ai acestor state membre.
   (5)   La primirea cererii justificate în conformitate cu alineatul (2), autoritatea centrală a statului membru solicitat verifică faptul că cererea se conformează prezentului acord și cerințelor aplicabile din acordul bilateral de asistență judiciară reciprocă. În cazul în care rezultatul verificării este pozitiv, cererea se transmite autorității competente în vederea executării în baza legislației statului membru solicitat.
   În cazul în care cererea a fost transmisă autorității centrale a statului membru în care își are sediul furnizorul desemnat, statul membru în care sunt stocate datele acordă asistență în vederea executării cererii.
   Măsura solicitată se execută de urgență.
   (6)   Dacă, din motive tehnice, furnizorul desemnat nu poate identifica și prezenta datele specifice care ar satisface cererea, toate datele care ar putea fi relevante se transmit în bloc autorității competente a statului membru solicitat, sub rezerva articolului 5 alineatul (2).
   (7)   Datele se transferă între autoritățile desemnate ale statului membru solicitat și Statele Unite.
   (8)   Uniunea Europeană se asigură că furnizorii desemnați țin un registru detaliat al tuturor datelor transmise autorității competente a statului membru solicitat în temeiul prezentului acord.
   (9)   Datele care au fost transmise legal în baza prezentei dispoziții pot fi analizate în scopul altor anchete privind tipurile de comportament menționate la articolul 2, cu respectarea deplină a articolului 5 din prezentul acord.
   Articolul 5
   Garanții aplicabile prelucrării datelor furnizate
   (1)   Departamentul de Trezorerie al SUA se asigură că datele furnizate sunt prelucrate în conformitate cu dispozițiile prezentului acord.
   (2)   TFTP nu implică și nu va implica extrageri de date sau orice alt fel de profilare algoritmică sau automată sau de filtrare computerizată. Departamentul de Trezorerie al SUA asigură protecția datelor cu caracter personal prin intermediul următoarelor garanții, care se aplică în mod nediscriminatoriu, indiferent de cetățenie sau de țara de reședință:

               (a)

               datele furnizate se prelucrează exclusiv în scopuri de prevenire, investigare, depistare sau urmărire penală a actelor de terorism sau a finanțării acestora;

               (b)

               efectuarea căutărilor în cadrul datelor furnizate se bazează întotdeauna pe informații sau pe dovezi deja existente care demonstrează că sunt motive să se creadă că obiectul căutării are legătură cu terorismul sau cu finanțarea acestuia;

               (c)

               fiecare căutare TFTP de date furnizate este definită în mod restrictiv, arată că sunt motive să se creadă că obiectul căutării are legătură cu terorismul sau cu finanțarea acestuia și este înregistrată, inclusiv respectiva legătură cu terorismul sau cu finanțarea acestuia necesară pentru inițierea căutării;

               (d)

               datele furnizate sunt păstrate într-un mediu fizic sigur, sunt stocate separat de orice altă dată, cu sisteme de nivel înalt și dispozitive de control al intruziunilor fizice pentru a împiedica accesul neautorizat la date;

               (e)

               accesul la datele furnizate este limitat la analiștii care se ocupă de investigarea actelor de terorism sau a finanțării acestora și la personale implicate în gestionarea, supravegherea și întreținerea tehnică a TFTP;

               (f)

               nu se fac niciun fel de copii ale datelor furnizate, altele decât cele destinate recuperării în caz de dezastru;

               (g)

               datele furnizate nu fac obiectul niciunor activități de manipulare, modificare sau adăugare și nu sunt interconectate cu nicio altă bază de date;

               (h)

               numai pistele cu privire la terorism obținute prin TFTP în conformitate cu prezentul acord sunt schimbate cu autoritățile din domeniul aplicării legii, al siguranței publice sau al combaterii terorismului din Statele Unite, din Uniunea Europeană sau din țări terțe, în scopuri de investigare, depistare, prevenire sau urmărire penală a actelor de terorism sau a finanțării acestora;

               (i)

               în cursul aplicării prezentului acord, Departamentul de Trezorerie al SUA efectuează o reexaminare pentru a identifica toate datele neextrase care nu mai sunt necesare pentru combaterea terorismului sau a finanțării acestuia. Atunci când sunt identificate astfel de date, procedurile de eliminare a datelor respective încep în termen de două (2) luni de la data la care au fost identificate ca atare și se încheie cât mai curând posibil după aceea, dar în orice caz nu mai târziu de opt (8) luni de la identificare, cu excepția cazului în care există circumstanțe tehnologice extraordinare;

               (j)

               în cazurile în care se află că au fost transmise date de mesagerie financiară în materie de plăți care nu au fost solicitate, Departamentul de Trezorerie al SUA elimină cu promptitudine și în mod definitiv aceste date și informează furnizorul desemnat sau autoritatea centrală din statul membru solicitat;

               (k)

               sub rezerva dispozițiilor literei (i), toate datele neextrase primite înainte de 20 iulie 2007 se elimină în termen de cinci (5) ani de la data respectivă;

               (l)

               sub rezerva dispozițiilor literei (i), toate datele neextrase primite la 20 iulie 2007 sau ulterior acestei date se elimină în termen de cinci (5) ani de la data primirii; și

               (m)

               informațiile extrase din datele furnizate, inclusiv informațiile schimbate în temeiul literei (h), fac obiectul perioadei de păstrare aplicabile autorității guvernamentale respective potrivit propriilor reglementări și calendare de păstrare a registrelor.

         Articolul 6
   Adecvare
   Sub rezerva respectării permanente a angajamentelor de confidențialitate și de protecție a datelor cu caracter personal prevăzute în prezentul acord, se consideră că Departamentul de Trezorerie al SUA asigură un nivel corespunzător de protecție a datelor în scopul prelucrării datelor de mesagerie financiară în materie de plăți și a datelor conexe transferate din Uniunea Europeană către Statele Unite în sensul prezentului acord.
   Articolul 7
   Furnizare spontană de informații
   (1)   Departamentul de Trezorerie al SUA asigură, cât mai curând cu putință, punerea la dispoziția autorităților din domeniul aplicării legii, al siguranței publice sau al combaterii terorismului din statele membre vizate, precum și, după caz, a Europol, în limitele mandatului acestuia, a oricăror informații obținute prin TFTP care pot contribui la prevenirea, investigarea, depistarea sau urmărirea penală a actelor de terorism sau a finanțării acestora în Uniunea Europeană. Orice informație ulterioară care poate contribui la investigarea, prevenirea, depistarea sau urmărirea penală în Statele Unite a actelor de terorism sau a finanțării acestora va fi transmisă Statelor Unite pe bază de reciprocitate.
   (2)   Pentru facilitarea schimbului eficient de informații, Europol poate desemna un ofițer de legătură pe lângă Departamentul de Trezorerie al SUA. Detaliile privind statutul și sarcinile ofițerului de legătură vor fi decise în comun de părți.
   Articolul 8
   Cereri ale UE de căutări TFTP
   În cazul în care autoritatea din domeniul aplicării legii, al siguranței publice sau al combaterii terorismului dintr-un stat membru sau Europol sau Eurojust stabilește că sunt motive să se creadă că o persoană sau o entitate are legătură cu terorismul, astfel cum este definit la articolele 1-4 din Decizia-cadru 2002/475/JAI a Consiliului, astfel cum a fost modificată prin Decizia-cadru 2008/919/JAI a Consiliului, această autoritate poate solicita căutarea informațiilor relevante obținute prin TFTP. Departamentul de Trezorerie al SUA efectuează cu promptitudine căutarea în conformitate cu articolul 5 și furnizează informațiile relevante ca răspuns la aceste cereri.
   Articolul 9
   Cooperarea cu viitorul sistem al UE echivalent
   În eventualitatea implementării unui sistem al UE echivalent cu sistemul TFTP al SUA în Uniunea Europeană sau într-unul sau mai multe state membre ale acesteia care necesită punerea la dispoziția Uniunii Europene a datelor de mesagerie financiară în materie de plăți stocate în Statele Unite, Departamentul de Trezorerie al SUA urmărește în mod activ, pe bază de reciprocitate și cu respectarea garanțiilor corespunzătoare, cooperarea cu toți furnizorii de servicii internaționale de mesagerie financiară în materie de plăți relevanți care își au sediul pe teritoriul Statelor Unite.
   Articolul 10
   Revizuire comună
   (1)   Părțile revizuiesc în comun, la cererea uneia dintre părți și, în orice caz, după șase (6) luni, punerea în aplicare a prezentului acord, îndeosebi în ceea ce privește verificarea dispozițiilor privind confidențialitatea, protecția datelor cu caracter personal și reciprocitatea prevăzute în prezentul acord. Revizuirea include o evaluare a proporționalității datelor furnizate, pe baza valorii acestor date în ceea ce privește investigarea, prevenirea, depistarea sau urmărirea penală a actelor de terorism sau a finanțării acestora.
   (2)   În cadrul revizuirii, Uniunea Europeană este reprezentată de Președinția Consiliului Uniunii Europene, de Comisia Europeană și de doi reprezentanți ai autorităților de protecție a datelor din statele membre, dintre care cel puțin unul trebuie să provină dintr-un stat membru în care își are sediul un furnizor desemnat. Statele Unite sunt reprezentate de Departamentul de Trezorerie al SUA.
   (3)   În scopul acestei revizuiri, Departamentul de Trezorerie al SUA asigură accesul la documentele, sistemele și personalul care prezintă relevanță, precum și la datele precise privind numărul de mesaje financiare în materie de plăți accesate și ocaziile în care s-a făcut schimb de piste. Părțile stabilesc în comun modalitățile revizuirii.
   Articolul 11
   Căi de atac
   (1)   Orice persoană are dreptul de a obține, în urma unor cereri făcute la intervale rezonabile, fără constrângeri și fără cheltuieli sau întârzieri excesive, o confirmare din partea autorității de protecție a datelor corespunzătoare că s-au efectuat toate verificările necesare în cadrul Uniunii Europene pentru a se asigura respectarea drepturilor persoanelor în ceea ce privește protecția datelor în conformitate cu prezentul acord și, în special, dacă prelucrarea datelor sale cu caracter personal a încălcat dispozițiile prezentului regulament. Acest drept poate fi supus măsurilor necesare și proporționate aplicabile în temeiul dreptului național, inclusiv pentru protecția siguranței publice sau a siguranței naționale sau pentru a evita prejudicierea prevenirii, depistării, investigării sau urmăririi penale a infracțiunilor, acordând atenția cuvenită interesului legitim al persoanei vizate.
   (2)   Părțile întreprind toate măsurile rezonabile pentru a se asigura că Departamentul de Trezorerie al SUA și statul membru relevant se informează reciproc cu promptitudine și se consultă reciproc și cu alte părți, după caz, dacă consideră că prelucrarea datelor cu caracter personal a încălcat dispozițiile prezentului acord.
   (3)   Orice persoană care consideră că prelucrarea datelor sale cu caracter personal a încălcat dispozițiile prezentului acord este îndreptățită să formuleze căi de atac judiciare și administrative efective în conformitate cu legislația Uniunii Europene, a statelor sale membre și, respectiv, a Statelor Unite.
   Articolul 12
   Consultare
   (1)   Părțile desfășoară consultări, după caz, pentru a permite utilizarea prezentului acord în modul cel mai eficient, inclusiv pentru a facilita soluționarea oricărui litigiu privind interpretarea sau aplicarea prezentului acord.
   (2)   Fiecare parte ia măsuri pentru a evita impunerea, prin aplicarea prezentului regulament, a unor sarcini disproporționate asupra celeilalte părți. Atunci când se confruntă, cu toate acestea, cu sarcini disproporționate, părțile se consultă imediat în vederea facilitării aplicării prezentului acord, inclusiv a luării unor măsuri necesare pentru reducerea sarcinilor viitoare și a celor în curs.
   (3)   Părțile se consultă imediat în cazul în care orice parte terță, inclusiv o autoritate dintr-o altă țară, contestă sau introduce o acțiune în justiție cu privire la orice aspect privind efectele sau punerea în aplicare a prezentului acord.
   Articolul 13
   Nederogare
   Prezentul acord nu reprezintă o derogare de la legislația Statelor Unite sau a Uniunii Europene sau a statelor sale membre sau o modificare a acesteia. Prezentul acord nu creează și nu conferă niciun drept sau beneficiu unei persoane sau entități private sau publice.
   Articolul 14
   Denunțare
   (1)   Fiecare parte poate suspenda sau denunța prezentul acord în orice moment printr-o notificare transmisă pe cale diplomatică. Suspendarea intră în vigoare la zece (10) zile de la data primirii notificării respective. Denunțarea intră în vigoare la treizeci (30) de zile de la data primirii notificării respective.
   (2)   Fără a aduce atingere suspendării sau denunțării prezentului acord, toate datele deținute de Departamentul de Trezorerie al SUA în temeiul prezentului acord sunt prelucrate în continuare, în conformitate cu prezentul acord.
   Articolul 15
   Dispoziții finale
   (1)   Prezentul acord intră în vigoare în prima zi a lunii ulterioare datei la care părțile au schimbat notificările prin care indică faptul că au finalizat procedurile interne în acest scop.
   (2)   Prezentul acord se aplică cu titlu provizoriu începând cu 1 februarie 2010, până la intrarea sa în vigoare, sub rezerva alineatului (3).
   (3)   Cu excepția cazului în care prezentul acord este denunțat în prealabil în conformitate cu articolul 14 sau prin acordul părților, acesta expiră și încetează să mai producă efecte la 31 octombrie 2010.
   (4)   De îndată ce Tratatul de la Lisabona intră în vigoare, părțile se vor strădui să încheie un acord pe termen lung pentru a înlocui prezentul acord.
   (5)   Încheiat la Bruxelles, la 30 noiembrie 2009, în două exemplare, în limba engleză. Prezentul acord este, de asemenea, redactat în limbile bulgară, cehă, daneză, estonă, finlandeză, franceză, germană, greacă, italiană, letonă, lituaniană, maghiară, malteză, olandeză, poloneză, portugheză, română, slovacă, slovenă, spaniolă și suedeză. După aprobarea de către ambele părți, aceste versiuni lingvistice sunt considerate în mod egal autentice.


title: Decizia nr. 5/2008/CP a Comitetului permanent al statelor AELS din 4 decembrie 2008 de modificare si a Deciziei nr. 5/2004/CP și a Deciziei nr. 1/2007/CP ale Comitetului permanent de instituire a principiului de repartizare a costurilor pentru mecanismul financiar al SEE

text:
               12.3.2009

               RO

               Jurnalul Oficial al Uniunii Europene

               L 67/93

      DECIZIA NR. 5/2008/CP A COMITETULUI PERMANENT AL STATELOR AELS
   din 4 decembrie 2008
   de modificare si a Deciziei nr. 5/2004/CP și a Deciziei nr. 1/2007/CP ale Comitetului permanent de instituire a principiului de repartizare a costurilor pentru mecanismul financiar al SEE
   COMITETUL PERMANENT AL STATELOR AELS,
   având în vedere Acordul privind Spațiul Economic European, astfel cum a fost modificat prin Protocolul de adaptare a Acordului privind Spațiul Economic European, denumit în continuare „Acordul SEE”,
   având în vedere Protocolul 38a privind mecanismul financiar al SEE inserat în Acordul SEE prin Acordul privind participarea Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polone, a Republicii Slovenia și a Republicii Slovace la Spațiul Economic European, astfel cum a fost modificat prin Acordul privind participarea Bulgariei și a României la Spațiul Economic European,
   având în vedere Decizia nr. 5/2004/CP a Comitetului permanent al statelor AELS din 23 septembrie 2004 de instituire a principiului de repartizare a costurilor pentru mecanismul financiar al SEE,
   având în vedere că, în prezent, Liechtenstein este în măsură să furnizeze date oficiale privind produsul intern brut (PIB), deși cu o întârziere de doi ani, în mod normal,
   având în vedere recomandările din 24 aprilie 2008 ale directorilor institutelor naționale de statistică,
   DECIDE:
   Articolul 1
   Textul articolului 1 din Decizia nr. 1/2007/CP a Comitetului permanent de modificare a Deciziei nr. 5/2004/CP a Comitetului permanent de instituire a principiului de repartizare a costurilor pentru mecanismul financiar al SEE se înlocuiește cu următorul text:

      „Punctele 6 și 7 din anexa la Decizia nr. 5/2004/CP a Comitetului permanent de instituire a principiului de repartizare a costurilor pentru mecanismul financiar al SEE se înlocuiesc cu următorul text:

                     «6.

                     Datele privind PIB-ul pe baza cărora se stabilesc contribuțiile pentru un an t sunt comunicate până la data de 1 februarie a aceluiași an și se referă la anul t – 2. Atunci când datele privind PIB-ul pentru anul t – 2 nu sunt disponibile, în cazul Liechtensteinului se utilizează un substitut bazat pe cele mai recente date privind PIB-ul disponibile (t – 4), ajustat cu rata de creștere a PIB-ului elvețian pentru anii t – 3 și t – 2. Această metodă face obiectul unei revizuiri în termen de trei ani.» ”

   Articolul 2
   Prezenta decizie intră în vigoare imediat și se aplică celei de-a cincea/ultimei perioade (2008/2009).
   Articolul 3
   Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

      Adoptată la Bruxelles, 4 decembrie 2008.

            Pentru Comitetul permanent

            Președintele

         A.S.S. Prințul Nikolaus de LIECHTENSTEIN

            Secretarul general

         Kåre BRYN


title: Decizia Consiliului de instituire a Grupului de coordonare a politicilor în domeniul asigurării creditelor, al garanțiilor și creditelor financiare

text:
Anunţ juridic important

|

31960D1027(01)

Official Journal 066 , 27/10/1960 P. 1339 - 1340 Danish special edition: Series I Chapter 1959-1962 P. 0063  English special edition: Series I Chapter 1959-1962 P. 0067  Greek special edition: Chapter 11 Volume 1 P. 0021  Spanish special edition: Chapter 11 Volume 1 P. 0005  Portuguese special edition Chapter 11 Volume 1 P. 0005  Finnish special edition: Chapter 11 Volume 1 P. 0007  Swedish special edition: Chapter 11 Volume 1 P. 0007  Ediţie specială în limba cehă Chapter 01 Volume 01 P. 9  - 10 Ediţie specială în limba estonă Chapter 01 Volume 01 P. 9  - 10 Ediţie specială în limba maghiară Chapter 01 Volume 01 P. 9  - 10 Ediţie specială în limba lituaniană Chapter 01 Volume 01 P. 9  - 10 Ediţie specială în limba letonă Chapter 01 Volume 01 P. 9  - 10 Ediţie specială în limba malteză Chapter 01 Volume 01 P. 9  - 10 Ediţie specială în limba polonă Chapter 01 Volume 01 P. 9  - 10 Ediţie specială în limba slovacă Chapter 01 Volume 01 P. 9  - 10 Ediţie specială în limba slovenă Chapter 01 Volume 01 P. 9  - 10

		19600927Decizia Consiliuluide instituire a Grupului de coordonare a politicilor în domeniul asigurării creditelor, al garanțiilor și creditelor financiareCONSILIUL COMUNITĂȚII ECONOMICE EUROPENE,având în vedere propunerea Comisiei,întrucât creditul joacă un rol primordial în schimburile internaționale; întrucât facilitățile de creditare constituie unul dintre principalele mijloace de înzestrare a țărilor în curs de dezvoltare și de intensificare a schimburilor între aceste țări și statele membre;întrucât intervențiile statelor membre în domeniul asigurării creditelor la export și a creditului la export pot să țină de sistemul ajutoarelor de stat sau, în orice caz, pot fi legate de aceste sisteme de ajutoare, articolul 112 din tratat prevăzând armonizarea progresivă înainte de încheierea perioadei de tranziție, în măsura necesară pentru a evita denaturarea concurenței între întreprinderile din Comunitate;întrucât, în consecință, este necesar să se instituie, în ceea ce privește problemele referitoare la asigurarea creditelor la export și la creditele acordate țărilor în curs de dezvoltare, o procedură de consultare și de cooperare între statele membre și Comisie, pentru stabilirea unor principii comune și pentru facilitarea elaborării de propuneri sau soluții concrete,ADOPTĂ PREZENTA DECIZIE:(1) Pentru a promova în cadrul CEE o cooperare activă și pentru a identifica soluții comune la problemele specifice ridicate de asigurarea creditelor la export și de politica de creditare a țărilor în curs de dezvoltare, precum și pentru a facilita progresul lor economic se instituie "Grupul de coordonare a politicilor în domeniul asigurării creditelor, al garanțiilor și creditelor financiare".(2) Grupul va avea următoarele atribuții:(a) să formuleze sugestii pentru armonizarea între statele membre, în măsura în care acest lucru este de competența lor, a condițiilor pentru asigurarea creditelor la export, creditele financiare și garanțiile pentru investiții, ținând cont, în ceea ce privește asigurarea creditelor la export, de normele Uniunii de la Berna și de lucrările efectuate în acest domeniu de către organismele statelor membre;(b) să identifice mijloacele adecvate pentru a favoriza utilizarea multilaterală a resurselor financiare puse la dispoziția țărilor în curs de dezvoltare;(c) să promoveze schimburile de informații, precum și consultările pe marginea oricărei probleme concrete care intră în domeniul său de competență;(d) să formuleze sugestii în domeniul său de competență, în vederea coordonării pozițiilor statelor membre și ale instituțiilor lor specializate în cadrul instituțiilor internaționale.(3) Grupul este format dintr-un număr foarte restrâns de delegați din fiecare stat membru și din partea Comisiei, având responsabilități precise în domeniile menționate anterior. Fiecare delegat poate fi înlocuit de o persoană numită în aceleași condiții.Delegații pot recurge la ajutorul experților atunci când analizează unele aspecte deosebite.Secretariatul grupului este asigurat de secretariatul Consiliilor.(4) Grupul invită reprezentanții BEI să participe la lucrările sale.(5) Grupul poate invita și audia orice expert sau reprezentat al organizațiilor profesionale competente pe care consideră că este util să îl consulte în cursul lucrărilor sale.(6) Grupul raportează periodic instanțelor competente; el își stabilește propriul regulament de procedură.Adoptată la Bruxelles, 27 septembrie 1960.Pentru ConsiliuPreședinteleDR. H. R. van Houten--------------------------------------------------


title: Decizia (UE) 2015/1697 a Parlamentului European din 29 aprilie 2015 privind descărcarea de gestiune pentru execuția bugetului întreprinderii comune „Pile de combustie și hidrogen” aferent exercițiului financiar 2013

text:
               30.9.2015

               RO

               Jurnalul Oficial al Uniunii Europene

               L 255/379

      DECIZIA (UE) 2015/1697 A PARLAMENTULUI EUROPEAN
      din 29 aprilie 2015
      privind descărcarea de gestiune pentru execuția bugetului întreprinderii comune „Pile de combustie și hidrogen” aferent exercițiului financiar 2013
      PARLAMENTUL EUROPEAN,

                  —

                  având în vedere conturile anuale finale ale întreprinderii comune „Pile de combustie și hidrogen” pentru exercițiul financiar 2013,

                  —

                  având în vedere Raportul Curții de Conturi privind conturile anuale ale întreprinderii comune „Pile de combustie și hidrogen” pentru exercițiul financiar 2013, însoțit de răspunsurile întreprinderii comune (1),

                  —

                  având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente, întocmită de Curtea de Conturi pentru exercițiul 2013 în temeiul articolului 287 din Tratatul privind funcționarea Uniunii Europene,

                  —

                  având în vedere Recomandarea Consiliului din 17 februarie 2015 privind descărcarea de gestiune a întreprinderii comune cu privire la execuția bugetară pentru exercițiul financiar 2013 (05306/2015 – C8-0049/2015),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (3),

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (4), în special articolul 209,

                  —

                  având în vedere Regulamentul (CE) nr. 521/2008 al Consiliului din 30 mai 2008 de înființare a întreprinderii comune „Pile de combustie și hidrogen” (5),

                  —

                  având în vedere Regulamentul (UE) nr. 559/2014 al Consiliului din 6 mai 2014 privind înființarea întreprinderii comune „Pile de combustie și hidrogen 2” (6), în special articolul 1 alineatul (2) și articolul 12,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (7),

                  —

                  având în vedere Regulamentul delegat (UE) nr. 110/2014 al Comisiei din 30 septembrie 2013 privind regulamentul financiar-tip pentru organismele de parteneriat public-privat menționate la articolul 209 din Regulamentul (UE, Euratom) nr. 966/2012 al Parlamentului European și al Consiliului (8),

                  —

                  având în vedere articolul 94 și anexa V la Regulamentul său de procedură,

                  —

                  având în vedere raportul Comisiei pentru control bugetar (A8-0112/2015),

         1.

            acordă directorului executiv al întreprinderii comune „Pile de combustie și hidrogen 2” descărcarea de gestiune pentru execuția bugetului Întreprinderii comune aferent exercițiului financiar 2013;

         2.

            își prezintă observațiile în cadrul rezoluției de mai jos;

         3.

            încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al întreprinderii comune „Pile de combustie și hidrogen 2”, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

               Președintele

            Martin SCHULZ

               Secretarul general

            Klaus WELLE

         (1)  JO C 452, 16.12.2014, p. 67.

         (2)  JO C 452, 16.12.2014, p. 68.

         (3)  JO L 248, 16.9.2002, p. 1.

         (4)  JO L 298, 26.10.2012, p. 1.

         (5)  JO L 153, 12.6.2008, p. 1.

         (6)  JO L 169, 7.6.2014, p. 108.

         (7)  JO L 357, 31.12.2002, p. 72.

         (8)  JO L 38, 7.2.2014, p. 2.


title: 2012/587/UE: Decizia Parlamentului European din 10 mai 2012 privind închiderea conturilor Fundației Europene de Formare pentru exercițiul financiar 2010

text:
               17.10.2012

               RO

               Jurnalul Oficial al Uniunii Europene

               L 286/245

         DECIZIA PARLAMENTULUI EUROPEAN
   din 10 mai 2012
   privind închiderea conturilor Fundației Europene de Formare pentru exercițiul financiar 2010
   (2012/587/UE)
   PARLAMENTUL EUROPEAN,

               —

               având în vedere conturile anuale ale Fundației Europene de Formare pentru exercițiul financiar 2010,

               —

               având în vedere Raportul Curții de Conturi privind conturile anuale ale Fundației Europene de Formare pentru exercițiul financiar 2010, însoțit de răspunsurile Fundației (1),

               —

               având în vedere Recomandarea Consiliului din 21 februarie 2012 (06083/2012 – C7-0051/2012),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 1339/2008 al Parlamentului European și al Consiliului din 16 decembrie 2008 privind înființarea Fundației Europene de Formare (3), în special articolul 17,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru ocuparea forței de muncă și afaceri sociale (A7-0135/2012),

               1.

               aprobă închiderea conturilor Fundației Europene de Formare pentru exercițiul financiar 2010;

               2.

               încredințează Președintelui sarcina de a transmite prezenta decizie directorului Fundației Europene de Formare, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 366, 15.12.2011, p. 145.

      (2)  JO L 248, 16.9.2002, p. 1.

      (3)  JO L 354, 31.12.2008, p. 82.

      (4)  JO L 357, 31.12.2002, p. 72.


title: Cerere de ridicare a imunității lui Witold Tomczak Decizia Parlamentului European din 8 iulie 2008 privind cererea de ridicare a imunității lui Witold Tomczak (2008/2078(IMM))

text:
               3.12.2009

               RO

               Jurnalul Oficial al Uniunii Europene

               CE 294/81

         Marți, 8 iulie 2008Cerere de ridicare a imunității lui Witold Tomczak
   P6_TA(2008)0326
   Decizia Parlamentului European din 8 iulie 2008 privind cererea de ridicare a imunității lui Witold Tomczak (2008/2078(IMM))
   2009/C 294 E/20

      Parlamentul European,
   având în vedere cererea Procurorului public adjunct din Varșovia de ridicare a imunității lui Witold Tomczak privind procedura penală deschisă de Parchetul regional din Varșovia (Warszawa Śródmieście Północ), Polonia, introdusă la 14 decembrie 2007, înaintată Procurorului general al Poloniei la 31 ianuarie 2008 și comunicată în ședință plenară la 10 martie 2008,
   în urma audierii lui Witold Tomczak la 28 mai 2008, în conformitate cu articolul 7 alineatul (3) din Regulamentul de procedură,
   având în vedere articolele 9 și 10 din Protocolul privind privilegiile și imunitățile Comunităților Europene, din 8 aprilie 1965, precum și articolul 6 alineatul (2) din Actul din 20 septembrie 1976 privind alegerea membrilor Parlamentului European prin vot universal direct,
   având în vedere hotărârile Curții de Justiție a Comunităților Europene din 12 mai 1964 și din 10 iulie 1986 (1),
   având în vedere articolul 105 din Constituția Poloniei,
   având în vedere articolul 6 alineatul (2) și articolul 7 din Regulamentul său de procedură,
   având în vedere raportul Comisiei pentru afaceri juridice (A6-0277/2008),

               A.

               întrucât Witold Tomczak a fost ales în Sejm (Camera inferioară a Parlamentului polonez) la 21 septembrie 1997 și la 23 septembrie 2001; întrucât, după semnarea Tratatului de aderare la 16 aprilie 2003 Witold Tomczak a devenit observator în Parlamentul European; întrucât a fost deputat în Parlamentul European de la 1 mai 2004 până la 19 iulie 2004; întrucât a fost ales în Parlamentul European la 13 iunie 2004 și mandatul său în Parlamentul polonez s-a încheiat la 16 iunie 2004;

               B.

               întrucât Witold Tomczak este acuzat că la 21 decembrie 2000, în Galeria Zachęta din Varșovia, a cauzat asupra unei sculpturi intitulate „A noua oră”, care îl reprezintă pe Papa Ioan Paul al II-lea strivit de o piatră, un prejudiciu evaluat la 39 669 PLN (circa 11 500 EUR), încălcând articolul 288 alineatul (1) din Codul Penal al Poloniei (2);

               C.

               întrucât Parchetul regional din Varșovia a strâns probe împotriva lui Witold Tomczak, dar acesta a refuzat să răspundă la întrebări privind incidentul care a avut loc la Galeria Zachęta;

               D.

               întrucât Witold Tomczak susține că prin acțiunea sa împotriva sculpturii a intenționat să apere sentimentele sale religioase și pe cele ale altor persoane, precum și demnitatea Papei; întrucât acesta contestă valoarea presupusului prejudiciu cauzat și întrucât consideră că, în orice caz, comportamentul său urmărea protejarea unei valori superioare, onoarea Papei în ochii catolicilor polonezi;

               E.

               întrucât, pe baza informațiilor obținute, Witold Tomczak nu este apărat prin imunitate parlamentară, în ceea ce privește diferitele alegații care au fost supuse atenției Președintelui Parlamentului European,

               1.

               hotărăște să ridice imunitatea lui Witold Tomczak;

               2.

               încredințează Președintelui sarcina de a transmite imediat prezenta decizie, precum și raportul comisiei competente, autorităților competente din Republica Polonia.

      (1)  Cauza 101/63, Wagner/Fohrmann și Krier, Rec. 1964, p. 383, și cauza 149/85, Wybot/Faure și alții, Rec. 1986, p. 2391.

      (2)  Dispozițiile articolului respectiv sunt următoarele: „Distrugerea, degradarea ori aducerea în stare de neîntrebuințare a unui bun aparținând altuia se pedepsește cu închisoarea de la 3 luni la 5 ani”. (Text original în poloneză: „Kto cudzą rzecz niszczy, uszkadza lub czyni niezdatną do użytku, podlega karze pozbawienia wolności od 3 miesięcy do lat 5”).


title: Decizia Consiliului din 14 mai 1996 privind încheierea Acordului de cooperare dintre Comunitatea Europeană și Republica Socialistă Vietnam

text:
Anunţ juridic important

|

31996D0351

Jurnalul Oficial L 136 , 07/06/1996 p. 0028 - 0028 ediţie specială în limba cehă capitol 11 volum 24 p. 122  - 122 ediţie specială în limba estonă capitol 11 volum 24 p. 122  - 122 ediţie specială în limba maghiară capitol 11 volum 24 p. 122  - 122 ediţie specială în limba lituaniană capitol 11 volum 24 p. 122  - 122 LV.ES capitol 11 volum 24 p. 122  - 122 MT.ES capitol 11 volum 24 p. 122  - 122 PL.ES capitol 11 volum 24 p. 122  - 122 SK.ES capitol 11 volum 24 p. 122  - 122 ediţie specială în limba slovenă capitol 11 volum 24 p. 122  - 122

		19960514Decizia Consiliuluidin 14 mai 1996privind încheierea Acordului de cooperare dintre Comunitatea Europeană și Republica Socialistă Vietnam(96/351/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolele 113 și 130y, coroborate cu articolul 228 alineatul (2) prima teză și articolul 228 alineatul (3), primul paragraf,având în vedere propunerea Comisiei [1],având în vedere avizul Parlamentului European [2],întrucât, la articolul 130u din tratat, politicile Comunității din sfera cooperării pentru dezvoltare vor intensifica dezvoltarea economică și socială durabilă a țărilor în curs de dezvoltare, integrarea treptată și ușoară a acestora în economia mondială și campania împotriva sărăciei din țările respective;întrucât Comunitatea ar trebui să aprobe Acordul de cooperare dintre Comunitatea Europeană și Republica Socialistă Vietnam în vederea atingerii obiectivelor sale din sfera relațiilor externe,DECIDE:Articolul 1Acordul de cooperare dintre Comunitatea Europeană și Republica Socialistă Vietnam se aprobă în numele Comunității.Textul prezentului acord se atașează la prezenta decizie.Articolul 2Președintele Consiliului procedează, în numele Comunității, la notificarea prevăzută la articolul 20 din acord.Articolul 3Comisia, asistată de reprezentanții statelor membre, reprezintă Comunitatea în cadrul comisiei mixte prevăzute la articolul 14 din acord.Articolul 4Prezenta decizie se publică în Jurnalul Oficial al Comunităților Europene.Adoptată la Bruxelles, 14 mai 1996.Pentru ConsiliuPreședinteleE. Guzzanti[1] JO C 12, 17.1.1996, p. 4.[2] JO C 47, 19.2.1996, p. 25.--------------------------------------------------


title: 2011/599/UE: Decizia Parlamentului European din 10 mai 2011 privind închiderea conturilor Fundației Europene pentru Îmbunătățirea Condițiilor de Viață și de Muncă pentru exercițiul financiar 2009

text:
               27.9.2011

               RO

               Jurnalul Oficial al Uniunii Europene

               L 250/214

         DECIZIA PARLAMENTULUI EUROPEAN
   din 10 mai 2011
   privind închiderea conturilor Fundației Europene pentru Îmbunătățirea Condițiilor de Viață și de Muncă pentru exercițiul financiar 2009
   (2011/599/UE)
   PARLAMENTUL EUROPEAN,

               —

               având în vedere conturile anuale ale Fundației Europene pentru Îmbunătățirea Condițiilor de Viață și de Muncă pentru exercițiul financiar 2009,

               —

               având în vedere Raportul Curții de Conturi privind conturile anuale ale Fundației Europene pentru Îmbunătățirea Condițiilor de Viață și de Muncă pentru exercițiul financiar 2009, însoțit de răspunsurile Fundației (1),

               —

               având în vedere Recomandarea Consiliului din 15 februarie 2011 (05892/2011 – C7-0052/2011),

               —

               având în vedere articolul 276 din Tratatul CE și articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CEE) nr. 1365/75 al Consiliului din 26 mai 1975 privind constituirea Fundației Europene pentru Îmbunătățirea Condițiilor de Viață și de Muncă (3), în special articolul 16,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru ocuparea forței de muncă și afaceri sociale (A7-0108/2011),

               1.

               aprobă închiderea conturilor Fundației Europene pentru Îmbunătățirea Condițiilor de Viață și de Muncă pentru exercițiul financiar 2009;

               2.

               încredințează Președintelui sarcina de a transmite prezenta decizie directorului Fundației Europene pentru Îmbunătățirea Condițiilor de Viață și de Muncă, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul general

         Klaus WELLE

      (1)  JO C 338, 14.12.2010, p. 155.

      (2)  JO L 248, 16.9.2002, p. 1.

      (3)  JO L 139, 30.5.1975, p. 1.

      (4)  JO L 357, 31.12.2002, p. 72.


title: 2012/438/UE: Decizia Consiliului din 24 iulie 2012 de numire a unui membru finlandez în cadrul Comitetului Economic și Social European

text:
               27.7.2012

               RO

               Jurnalul Oficial al Uniunii Europene

               L 200/19

         DECIZIA CONSILIULUI
   din 24 iulie 2012
   de numire a unui membru finlandez în cadrul Comitetului Economic și Social European
   (2012/438/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 302,
   având în vedere propunerea guvernului finlandez,
   având în vedere avizul Comisiei Europene,
   întrucât:

               (1)

               La 13 septembrie 2010, Consiliul a adoptat Decizia 2010/570/UE, Euratom de numire a membrilor în cadrul Comitetului Economic și Social European pentru perioada 21 septembrie 2010-20 septembrie 2015 (1).

               (2)

               Un loc de membru în cadrul Comitetului Economic și Social European a devenit vacant ca urmare a încheierii mandatului domnului Reijo PAANANEN,

         ADOPTĂ PREZENTA DECIZIE:
   Articolul 1
   Domnul Pekka RISTELÄ, Consilier în afaceri internaționale al Organizației centrale a sindicatelor finlandeze (SAK), se numește în calitate de membru în cadrul Comitetului Economic și Social European pentru durata rămasă a mandatului, respectiv până la 20 septembrie 2015.
   Articolul 2
   Prezenta decizie intră în vigoare la data adoptării.

      Adoptată la Bruxelles, 24 iulie 2012.

            Pentru Consiliu

            Președintele

         A. D. MAVROYIANNIS

      (1)  JO L 251, 25.9.2010, p. 8.


title: 2009/191/CE: Decizia Parlamentului European din 22 aprilie 2008 privind descărcarea de gestiune pentru execuția bugetului general al Uniunii Europene aferent exercițiului financiar 2006, Secțiunea IV – Curtea de Justiție

text:
               31.3.2009

               RO

               Jurnalul Oficial al Uniunii Europene

               L 88/72

         DECIZIA PARLAMENTULUI EUROPEAN
   din 22 aprilie 2008
   privind descărcarea de gestiune pentru execuția bugetului general al Uniunii Europene aferent exercițiului financiar 2006, Secțiunea IV – Curtea de Justiție
   (2009/191/CE)
   PARLAMENTUL EUROPEAN,
   având în vedere bugetul general al Uniunii Europene aferent exercițiului financiar 2006 (1),
   având în vedere conturile anuale finale ale Comunităților Europene pentru exercițiul financiar 2006 – Volumul I (C6-0365/2007) (2),
   având în vedere raportul anual al Curții de Justiție, prezentat autorității abilitate să acorde descărcarea de gestiune, raport referitor la operațiunile de audit intern realizate în 2006,
   având în vedere Raportul anual al Curții de Conturi referitor la execuția bugetului privind exercițiul financiar 2006 și rapoartele sale speciale, însoțite de răspunsurile instituțiilor verificate (3),
   având în vedere Declarația de asigurare privind fiabilitatea conturilor și legalitatea și regularitatea operațiunilor subiacente emisă de Curtea de Conturi în temeiul articolului 248 din Tratatul CE (4),
   având în vedere articolul 272 alineatul (10) și articolele 274, 275 și 276 din Tratatul CE,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,
   având în vedere articolul 71 și anexa V la Regulamentul său de procedură,
   având în vedere raportul Comisiei pentru control bugetar (A6-0097/2008),

               1.

               acordă grefierului Curții de Justiție descărcarea de gestiune pentru execuția bugetului Curții aferent exercițiului financiar 2006;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, Consiliului, Comisiei, Curții de Justiție, Curții de Conturi, Ombudsmanului European și Autorității Europene pentru Protecția Datelor și de a asigura publicarea acestora în Jurnalul Oficial al Uniunii Europene (seria L).

            Preşedintele

         Hans-Gert PÖTTERING

            Secretarul general

         Harald RØMER

      (1)  JO L 78, 15.3.2006.

      (2)  JO C 274, 15.11.2007, p. 1.

      (3)  JO C 273, 15.11.2007, p. 1.

      (4)  JO C 274, 15.11.2007, p. 130.

      (5)  JO L 248, 16.9.2002, p. 1.
    ---documentbreak---

               31.3.2009

               RO

               Jurnalul Oficial al Uniunii Europene

               L 88/73

         REZOLUŢIA PARLAMENTULUI EUROPEAN
   din 22 aprilie 2008
   conținând observațiile care fac parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2006, Secțiunea IV – Curtea de Justiție
   PARLAMENTUL EUROPEAN,
   având în vedere bugetul general al Uniunii Europene aferent exercițiului financiar 2006 (1),
   având în vedere conturile anuale finale ale Comunităților Europene pentru exercițiul financiar 2006 – Volumul I (C6-0365/2007) (2),
   având în vedere raportul anual al Curții de Justiție, prezentat autorității abilitate să acorde descărcarea de gestiune, raport referitor la operațiunile de audit intern realizate în 2006,
   având în vedere Raportul anual al Curții de Conturi referitor la execuția bugetului privind exercițiul financiar 2006 și rapoartele sale speciale, însoțite de răspunsurile instituțiilor (3),
   având în vedere Declarația de asigurare privind fiabilitatea conturilor și legalitatea și regularitatea operațiunilor subiacente emisă de Curtea de Conturi în temeiul articolului 248 din Tratatul CE (4),
   având în vedere articolul 272 alineatul (10) și articolele 274, 275 și 276 din Tratatul CE,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,
   având în vedere articolul 71 și anexa V la Regulamentul său de procedură,
   având în vedere raportul Comisiei pentru control bugetar (A6-0097/2008),

               1.

               constată că în 2006 Curtea Europeană de Justiție (CEJ) a avut credite de angajament disponibile în valoare totală de 252 306 372,60 EUR (2005: 232 602 467,74 EUR), cu o rată de utilizare de 94,58 %;

               2.

               constată că, în urma introducerii contabilității de angajamente începând de la 1 ianuarie 2005, situațiile financiare ale CEJ prezintă un rezultat economic negativ pentru exercițiul financiar respectiv (1 529 933 EUR) și valori identice pentru activ și pasiv (72 187 617 EUR);

               3.

               ia act, cu satisfacție, de adoptarea de către Curte, în iulie 2007, a unui cod de conduită aplicabil membrilor și foștilor membri ai Curții de Justiție, ai Tribunalului de Primă Instanță și ai Tribunalului Funcției Publice (6), cod care cuprinde obligația de a prezenta președintelui Curții de Justiție o declarație de interese financiare; subliniază, cu toate acestea, că a solicitat în repetate rânduri ca, în interesul transparenței, să fie publicate declarații concrete, de exemplu pe pagina web a Curții, chiar dacă nu există o obligație legală în acest sens;

               4.

               își exprimă satisfacția cu privire la faptul că, de la 1 octombrie 2007, au fost înființate două unități administrative separate (o unitate de audit intern și o unitate de verificare), cu conduceri diferite, ceea ce a pus capăt unei situații criticate în trecut atât de CCE, cât și de Parlament, în care șeful Serviciului de Audit Intern era responsabil pentru verificarea ex ante a operațiunilor ordonatorilor de credite;

               5.

               salută informațiile furnizate de CEJ în răspunsurile sale la chestionarul raportorului cu privire la natura și conținutul exact al recomandărilor auditurilor interne efectuate în 2006, în care a precizat că auditorul intern al CEJ a realizat cinci audituri specifice și a adresat recomandări serviciilor auditate (privind organizarea și gestionarea bugetară a vizitelor, contractele de asigurare, procedurile aferente standardelor minime de control intern, gestionarea cheltuielilor de mutare și utilizarea telefonului); subliniază, cu toate acestea, necesitatea de a da curs în totalitate acestor recomandări;

               6.

               își exprimă, de asemenea, satisfacția pentru faptul că, după 2005, când nu s-au efectuat verificări ex post, în 2006 unitatea de audit intern și asistență financiară a efectuat verificări ex post în cazul a trei tipuri de cheltuieli, și anume cheltuielile de documentare și cele aferente bibliotecii, cheltuielile cu vehiculele și cele cu telecomunicațiile, iar verificările au confirmat regularitatea și conformitatea cheltuielilor vizate;

               7.

               salută reducerea numărului de contracte negociate ca proporție din totalul contractelor atribuite, de la 38 % în 2005 la 34 % în 2006 [în valoare de peste 60 000 EUR, în urma modificării normelor de aplicare (7) a regulamentului financiar]; solicită, cu toate acestea, CEJ să își intensifice eforturile pentru a reduce în continuare această proporție;

               8.

               constată că 2006 a fost primul an de activitate judiciară, în adevăratul sens al cuvântului, a noului înființat Tribunal al Funcției Publice, după începerea activității sale în decembrie 2005;

               9.

               constată că, deși numărul de pagini traduse a crescut în 2006 cu 24 % față de 2005, până la 669 668 de pagini, numărul de pagini trimise la tradus a rămas relativ același (645 176 de pagini în 2005 și 642 113 în 2006) și că întârzierile generate de extinderea din 2004 au fost reduse, grație măsurilor luate de CEJ;

               10.

               atrage atenția asupra criticii formulate de CCE în Raportul său special nr. 2/2007 privind cheltuielile imobiliare, conform căreia expertul independent, a cărui numire fusese prevăzută în contractul-cadru pentru extinderea clădirii principale a CEJ („Palatul”), nu a fost numit de la început, iar contractul-cadru inițial nu prevedea decât principii generale;

               11.

               constată cu satisfacție că, în final, a fost numit expertul independent (KPMG), care și-a început activitatea de monitorizare a contractului și de verificare ex post a tuturor evidențelor contabile; speră că bugetul inițial va fi respectat și încurajează CEJ să monitorizeze îndeaproape și sub toate aspectele progresele realizate în cadrul proiectului prin aplicarea normelor de monitorizare;

               12.

               constată, de asemenea, cu satisfacție că a fost semnat un contract de închiriere cu posibilitate de cumpărare între Marele Ducat al Luxemburgului și CEJ care conține dispozițiile necesare pentru completarea contractului-cadru din 2001 și prevede vânzarea către CEJ a terenului pe care se află complexul pentru prețul simbolic de 1 EUR în momentul în care clădirile vor intra în proprietatea CEJ;

               13.

               reamintește că, la punctul 35 din Raportul său special nr. 2/2007 privind cheltuielile imobiliare ale instituțiilor, Curtea de Conturi a comentat finanțarea proiectului de extindere a sediului Curții de Justiție din Luxemburg în felul următor: „(…) Curtea de Justiție nu a fost implicată în procedura de ofertare și în negocierea detaliată a contractului – ale cărui clauze și opțiuni nu le-a acceptat în prealabil – și nu este semnatară a contractelor de finanțare, deși va trebui să suporte costurile financiare (de exemplu rata dobânzii, cheltuielile de gestiune). Serviciile din cadrul Curții de Justiție au examinat procedura urmată de guvern pentru atribuirea contractului pentru finanțarea proiectului și au subliniat că nu a existat o concurență adecvată. (…)”; solicită Comisiei să prezinte, până cel târziu în iulie 2008, rezultatul anchetei privind eventualele încălcări ale directivelor privind achizițiile publice, anchetă care vizează proiectul de extindere a sediului Curții de Justiție și care a fost anunțată în răspunsul său la Întrebarea cu solicitare de răspuns scris E-4016/2007;

               14.

               subliniază faptul că în 2006 numărul de funcționari și agenți (membri ai personalului auxiliar și temporar, agenți contractuali) în serviciu a crescut în cursul anului cu 4,8 %, până la 1 786;

               15.

               constată, cu toate acestea, cu îngrijorare, dificultățile persistente cu care se confruntă CEJ în recrutarea de personal calificat, care intră sub incidența Statutului funcționarilor, pentru mai multe posturi (în special interpreți și specialiști în tehnologia informației) pe baza competițiilor organizate de EPSO;

               16.

               felicită CEJ pentru includerea în raportul său de activitate a unui capitol care prezintă măsurile luate în cursul exercițiului ca urmare a deciziilor anterioare ale Parlamentului de descărcare de gestiune și a rapoartelor Curții; solicită, cu toate acestea, ca această secțiune, precum și raportul privind auditurile interne transmis de CEJ autorității abilitate să acorde descărcarea de gestiune să fie mai detaliate.

      (1)  JO L 78, 15.3.2006.

      (2)  JO C 274, 15.11.2007, p. 1.

      (3)  JO C 273, 15.11.2007, p. 1.

      (4)  JO C 274, 15.11.2007, p. 130.

      (5)  JO L 248, 16.9.2002, p. 1.

      (6)  JO C 223, 22.9.2007, p. 1.

      (7)  Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a Regulamentului (CE, Euratom) nr. 1605/2002 al Consiliului privind regulamentul financiar aplicabil bugetului general al Comunităților Europene (JO L 357, 31.12.2002, p. 1).


title: 2008/906/CE: Decizia Consiliului din 27 noiembrie 2008 de numire a doi membri danezi și a doi supleanți danezi în cadrul Comitetului Regiunilor

text:
               5.12.2008

               RO

               Jurnalul Oficial al Uniunii Europene

               L 327/21

      DECIZIA CONSILIULUI

   din 27 noiembrie 2008
   de numire a doi membri danezi și a doi supleanți danezi în cadrul Comitetului Regiunilor
   (2008/906/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 263,
   având în vedere propunerea Guvernului danez,
   întrucât:

               (1)

               La 24 ianuarie 2006, Consiliul a adoptat Decizia 2006/116/CE de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2006-25 ianuarie 2010 (1).

               (2)

               Două posturi de membru în cadrul Comitetului Regiunilor au devenit vacante ca urmare a încheierii mandatelor doamnei Mona HEIBERG și al doamnei Helene LUND. Două posturi de supleant au devenit vacante ca urmare a încheierii mandatelor domnului Jens Christian GJESING și al doamnei Tove LARSEN,

         DECIDE:
   Articolul 1
   Se numesc în cadrul Comitetului Regiunilor, pentru durata rămasă a mandatului, respectiv până la 25 ianuarie 2010:

               (a)

               în calitate de membri:

                           doamna Helene LUND, Byrådsmedlem, Furesø Kommune (schimbare de mandat);

                           doamna Mona HEIBERG, 1. Næstformand for Borgerrepræsentationen, Københavns Kommune (schimbare de mandat);

               (b)

               în calitate de supleanți:

                           domnul Jens Christian GJESING, 1. Viceborgmester, Haderslev Kommune (schimbare de mandat);

                           doamna Tove LARSEN, Borgmester, Aabenraa Kommune (schimbare de mandat).

         Articolul 2
   Prezenta decizie produce efecte de la data adoptării.

      Adoptată la Bruxelles, 27 noiembrie 2008.

            Pentru Consiliu

            Președintele

         L. CHATEL

      (1)  JO L 56, 25.2.2006, p. 75.